KOMMISSIONENS FORORDNING (EF) Nr. 1201/95 af 29. maj 1995 om ændring af bilag VI til Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (1), senest ændret ved Kommissionens forordning (EF) nr. 2381/94 (2), særlig artikel 13,

under henvisning til Kommissionens forordning (EØF) nr. 207/93 af 29. januar 1993 om fastlæggelse af indholdet af bilag VI til Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler og om gennemførelsesbestemmelser til artikel 5, stk. 4, til nævnte forordning (3), særlig artikel 3, og

ud fra følgende betragtninger:

Visse medlemsstater har meddelt de øvrige medlemsstater og Kommissionen, at der er givet tilladelse til anvendelse af en række ingredienser af landbrugsoprindelse, der ikke indgår i del C i bilag VI til forordning (EØF) nr. 2092/91; for nogle af disse produkters vedkommende har det vist sig, at de ikke produceres i tilstrækkeligt omfang i Det Europæiske Fællesskab; produkterne bør derfor medtages i del C i bilag VI;

det har vist sig, at der inden for økologisk landbrug er en stor produktion i Fællesskabet af cikorie, eddike og forskellige gærede drikkevarer og et stort antal krydderier og krydderurter; cikorie, eddike, krydderier og krydderurter bør derfor udgå af del C i bilag VI;

en positivliste over de vigtigste krydderier og krydderurter, der ikke fremstilles økologisk i tilstrækkelige mængder i Det Europæiske Fællesskab, vil blive opstillet snarest muligt; indtil denne liste vedtages, kan proceduren i artikel 3 i forordning (EØF) nr. 207/93 anvendes på de i nævnte artikel fastsatte betingelser;

de i denne forordning fastsatte foranstaltninger er i overensstemmelse med udtalelse fra det udvalg, der omhandles i artikel 14 i forordning (EØF) nr. 2092/91 -

UDSTEDT FØLGENDE FORORDNING:

Artikel 1

Bilag VI til forordning (EØF) nr. 2092/91 ændres som angivet i bilaget til nærværende forordning.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

De produkter, der omhandles i første og fjerde led i bilaget til nærværende forordning, kan fortsat anvendes på de hidtil gældende betingelser indtil tre måneder efter datoen for forordningens ikrafttrædelse.

De produkter, der omhandles i tredje led i bilaget til nærværende forordning, kan fortsat anvendes på de hidtil gældende betingelser indtil syv måneder efter datoen for forordningens ikrafttrædelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. maj 1995.

På Kommissionens vegne

Franz FISCHLER

Medlem af Kommissionen

(1) EFT nr. L 198 af 22. 7. 1991, s. 1.

(2) EFT nr. L 255 af 1. 10. 1994, s. 84.

(3) EFT nr. L 25 af 2. 2. 1993, s. 5.

BILAG

I del C i bilag VI til forordning (EØF) nr. 2092/91, der er fastsat ved forordning (EØF) nr. 207/93 og ændret ved Kommissionens forordning (EF) nr. 468/94 (1), foretages følgende ændringer:

- Følgende produkt udgår under punkt C.1.1.: »Cikorie«.

- Følgende produkter indsættes under punkt C.1.1. efter »Acerola«:

»Pulver af tørrede bananer (Musa L.)

Stikkelsbær (Ribes crispa L.)

Pulver af tørrede jordbær (Fragaria L.)

Tørrede hindbær (Rubus idaeus L.)

Tørrede ribs (Ribes rubrum L.)«

- Punkt C.1.2. »Spiselige krydderier og krydderurter« affattes således:

»C.1.2. Spiselige krydderier og krydderurter« affattes således: »C.1.2. Spiselige krydderier og krydderurter

-«

- Under punkt C.2.3. udgår »Eddike bortset fra eddike af vin og æblecider«.

(1) EFT nr. L 59 af 3. 3. 1994, s. 1.